Na pokalu Malkovec spet obilo starodobnikov in obiskovalcev
Pripravili so že 15. gorsko dirko s starodobnimi motorji
Klub ljubiteljev starih vozil Mirnske doline Hrast iz Tržišča bo letos dopolnil 15 let delovanja, saj je bil ustanovljen 3. septembra 1999. Pripravili pa so tudi 15. dirko za pokal Malkovca, ki vseskozi poteka od Tržišča do Malkovca.

Klub ljubiteljev starih vozil Mirnske doline Hrast iz Tržišča povezuje kar 170 ljubiteljev starodobnikov. Lani so si končno uredili klubske prostore in to v nekdanjem skladišču za oglje v bližini železniške postaje v Tržišču. Obnovo so financirali kar člani sami, ki so z donacijami in z denarjem zbranim s članarino, nakupili material in plačali obrtnika, veliko del pa so postorili tudi sami.

Kljub temu, da že vrsto let napovedujejo, da bo njihova dirka za pokal Malkovca zadnja, so jo tudi letos uspeli izpeljati. Ta je potekala že 15. na dobro urejeni in varovani lokalni cesti Tržišče – Malkovec, ki meri dobra dva kilometra. Na dirki, ki šteje tudi za državno prvenstvo v hitrostnem motociklizmu starodobnikov, je letos nastopilo skoraj 50 tekmovalcev, nekateri tudi v dveh kategorijah. Med njimi je bilo tudi nekaj deklet, vse več pa je mlajših tekmovalcev. Vozniki so letos v soncu opravili dve posamični vožnji, saj jih tokrat ni oviral dež.
Hrast iz Tržišča je za organizacijo dirke doslej prejel že več priznanj AMZS-ja za najboljšega organizatorja dirk za starodobnike. Letos se je ob progi zbralo tudi veliko obiskovalcev, ki so lahko uživali v vožnjah in si ogledali pestro paleto starodobnih motorjev. Pa tudi nekaj avtomobilov, saj so pred dirko pripravili tudi panoramsko vožnjo le teh.
Letos je najhitrejši čas dosegel Bine Štern iz AMD Kranj z motorjem Honda 750, ki je progo prevozil v času 1 minute 12 sekund in 26 stotink. Najbolj izenačen boj pa je bil v kategoriji serijskih, dirkalnih in tovarniško prirejenih starodobnih motornih koles do 50 ccm, do letnika izdelave 1978, kjer je slavil Tomaž Jesenek s Kreidlerjem 50 (MK Leteči Kranjci) pred Gorazdom Zupančičem Tomos DMGP/Kraidler (AMD Gorica) in Markom Kljunom - Tomos (ORC Muflon Maribor).

Najbolje uvrščeni domačin je bil Sašo Grm, ki je v kategoriji pokalno prvenstvo do 60 ccm, do letnika izdelave 1964 osvojil drugo mesto. Poleg njega je na dirki nastopil le še en član Kluba ljubiteljev starodobnih vozil Mirnske doline Igor Lisec, ki je v kategoriji starodobnih motornih koles od 61 ccm do 175 ccm, do letnika izdelave 1964, osvojil tretje mesto.
Ostali zmagovalci v posameznih kategorijah pa so postali: Jožef Cerar - MKS Kranj, Matchless g80 (Starodobna motorna kolesa brez omejitve prostornine, do leta 1948), Slavko Krč - AMD Kranj, Puch 60 (Pokalno prvenstvo do 60ccm do leta 1964), Iztok Turk - ORC Muflon Maribor, Ducati 175 (Starodobna motorna kolesa od 61ccm do 175ccm do leta 1964), Bine Štern - AMD Kranj, BSA 350 (Starodobna motorna kolesa od 251ccm do 500ccm do leta 1964), Tomaž Jesenek - MK Leteči Kranjci, Yamaha 250 (Serijska, dirkalna in tovarniško prirejena starodobna motorna kolesa od 90ccm do 250ccm do leta 1978), Matjaž Lesjak in Silvo Luzar - Magnet Trbovlje,  BMW 1000 (Starodobna motorna kolesa z bočno prikolico do 1000ccm do leta 1978 - do 15 col), Drago in Luka Rečnik - ORC Muflon Maribor, BMW 1000 (Starodobna motorna kolesa z bočno prikolico do 1000ccm do leta 1978 - nad 15 col).

